Saak teen weermag-hoë oor vuurwapen teruggetrekLt.genl. Zola Wiseman Songo Dabula. (Foto: Verskaf) Die geneesheer-generaal en hoof van die Suid-Afrikaanse Militêre Gesondheidsdiens, lt.genl. Zola Wiseman Songo Dabula, is skotvry na hy vroeër vanjaar by ŉ padblokkade vasgetrek is vir die onwettige besit van ŉ vuurwapen en ammunisie. Die voorgeskrewe vonnis vir die onwettige besit van ŉ semi-outomatiese wapen soos die Norinco wat in Dabula se besit was, is 15 jaar gevangenisstraf, maar ŉ landdros het wel die diskresie om die vonnis te verlaag as daar versagtende omstandighede is. Maroela Media het in Junie berig dat die 63-jarige Dabula die nag in die selle by die Temba-polisiestasie buite Pretoria deurgebring het en die volgende dag op borgtog vrygelaat is nadat hy in die Temba-landdroshof verskyn het. Die saak is daarna herhaaldelik uitgestel en die polisiewoordvoerder kon nie verlede week die dossier opspoor nadat Dabula weer in die hof verskyn het nie. Dit het egter Dinsdag aan die lig gekom dat die saak teen Dabula reeds op 20 Augustus teruggetrek is weens ŉ gebrek aan voldoende getuienis. ŉ Senior aanklaer van die Nasionale Vervolgingsgesag (NVG), J Mophatlhane, kon glo op grond daarvan nie met die aanklagte voortgaan nie. Henry Mamothame, woordvoerder van die NVG, het aan Maroela Media bevestig dat die saak teruggetrek is weens ŉ gebrek aan getuienis. ‘n Weermaglid op patrollie tydens die landwye staat van algehele afsondering. (Foto: Henk Kruger/ANA) Die gebrek aan getuienis is in teenstelling met die polisieverslag oor Dabula se inhegtenisneming wat Maroela Media voorheen onder oë gehad het. Daarvolgens was Dabula nie aan diens toe hy voorgekeer is nie en was hy ook nie in besit van ŉ permit om tydens die landswye inperking te reis nie. Hy het ook aan die beamptes vertel dat hy werkloos is. Dabula het glo aanvanklik aan die polisiebeamptes by die blokkade gesê die Norinco-vuurwapen en 13 patrone in sy besit behoort aan hom, maar ŉ roetinenavraag op die polisie se vuurwapenregister het gewys dat die eienaar ene SN Dabula was. Volgens destydse aanduidings was die geregistreerde eienaar Dabula se pa wat in April oorlede is. Maroela Media het intussen verneem dat daar steeds nie ŉ tydelike wapenpermit vir die Norinco uitgereik is nie. Die voorsitter van die SA Vuurwapeneienaarsvereniging, adv. John Welch, sê toe Dabula in Mei in hegtenis geneem is, moes daar sekerlik voldoende bewyse gewees het om hom van hierdie misdade aan te kla en vir minstens een nag in die selle aan te hou. Hy sê vir die staat om so ŉ saak bo redelike twyfel te bewys, moet bewys word dat die beskuldige in besit van die pistool en die ammunisie was, dat hy nie ŉ lisensie daarvoor gehad het nie en dat hy bewus was dat dit in sy besit was. Die DA se skaduminister van verdediging, Kobus Marais, sê dis skokkend dat die saak teruggetrek is. “Dit stuur die verkeerde boodskap aan soldate en ander sekuriteitsmagte wat net so onderhewig is aan die bepaalde wette.” Marais gaan nou ŉ klag oor die uitkoms van die saak by die minister van verdediging, Nosiviwe Mapisa-Nqakula en die militêre ombudsman indien. Adv. Pikkie Greef van die weermagvakbond Sandu wou nie kommentaar lewer nie omdat die redes vir die terugtrekking nie bekend is nie. Hy sê wat hom wel bekommer is die dubbele standaarde in die weermag wanneer daar teen offisiere en ander laer range opgetree word. Die weermag het voorheen by navraag gesê die saak is ŉ persoonlike aangeleentheid tussen Dabula en die polisie.